section_heading: Životopis
paragraph_text: Na Radio Zenici Josip Dujmović je radio do 1990. godine. Bio je urednik glazbeno-revijalnog programa Radio Zenice i autor specijaliziranih glazbenih emisija. Uz redovne rock emisije (Nedjeljne vibracije, Top lista), realizirao je i nekoliko posebnih projekata: seriju od deset godišnjih 'rođendanskih' open-air  rock koncerata Radio Zenice na nogometnom stadionu (1980. – 89.), na kojima su nastupili gotovo svi najznačajniji bendovi tog vremena (Crvena jabuka, Zabranjeno pušenje, Vatreni poljubac, Leb i sol, Galija, Bajaga i instruktori, Plavi orkestar, Dino Merlin, Valentino, Prljavo kazalište, Riblja čorba, Đavoli, Aerodrom, Film itd.), zatim izbor 100 vječnih pjesama rocka (1981), vikend-live noćni program (1981. – 1983.), te 59-satni radijski maraton, kada je 1982. godine bez prekida vodio emisiju od petka večeri do ponedjeljka ujutro.